b'\n_START_ARTICLE_\nMasivul Ceahl\xc4\x83u\n_START_PARAGRAPH_\nMasivul Ceahl\xc4\x83u este un masiv muntos apar\xc8\x9bin\xc3\xa2nd de Carpa\xc8\x9bii Orientali, situat pe teritoriul jude\xc8\x9bului Neam\xc8\x9b. Cele mai \xc3\xaenalte v\xc3\xa2rfuri sunt Ocola\xc8\x99ul Mare (1907 m) \xc8\x99i Toaca (1904 m).\n_START_SECTION_\nLimite geografice\n_START_PARAGRAPH_\nMasivul Ceahl\xc4\x83u este cel mai \xc3\xaenalt dintre grupa Mun\xc8\x9bilor Bistri\xc8\x9bei. Este str\xc4\x83b\xc4\x83tut de paralela 47 grade latitudine nordic\xc4\x83 \xc8\x99i de meridianul 25 grade longitudine estic\xc4\x83. Drept limite are: la nord, valea Bistricioarei, la est lacul Izvorul Muntelui, la sud valea Bicazului, iar la vest v\xc4\x83ile Jidanului Bistrelor \xc8\x99i a Pinticului._NEWLINE_Cel mai apropiat ora\xc8\x99 este Bicaz. La poalele lui, la circa 800 de m altitudine se afl\xc4\x83 sta\xc8\x9biunea turistic\xc4\x83 Dur\xc4\x83u.\n_START_SECTION_\nC\xc4\x83i de acces\n_START_PARAGRAPH_\nLa est \xc8\x99i nord DN15 pe por\xc8\x9biunea Bicaz \xe2\x80\x93 Poiana Largului \xe2\x80\x93 Tulghe\xc8\x99, la sud DN12C pe por\xc8\x9biunea Bicazu Ardelean \xe2\x80\x93 Bicaz. Din DN15 se desprinde calea rutier\xc4\x83 secundar\xc4\x83 DJ155F \xc3\xaentre Izvoru Muntelui \xe2\x80\x93 Dur\xc4\x83u - Ceahl\xc4\x83u \xe2\x80\x93 Bistricioara.\n_START_SECTION_\nClima\n_START_PARAGRAPH_\nMasivul Ceahl\xc4\x83u se afl\xc4\x83 \xc3\xaen zona temperat-moderat continental\xc4\x83 \xc3\xaen cadrul c\xc4\x83reia sunt diferen\xc8\x9biate dou\xc4\x83 etaje determinate de altitudine \xc8\x99i anume: \xc8\x9binutul climatic al mun\xc8\x9bilor \xc3\xaenal\xc8\x9bi \xc8\x99i \xc8\x9binutul climatic al mun\xc8\x9bilor mijlocii._NEWLINE_Temperatura medie anual\xc4\x83 este de 0,7 grade C pe v\xc3\xa2rful Toaca \xc8\x99i 7,2 grade C la poalele muntelui. Valorile maxime sunt \xc3\xaenregistrate \xc3\xaen luna iulie, c\xc3\xa2nd temperatura medie se situeaz\xc4\x83 \xc3\xaen jurul valorii de 18 grade C, iar valorile minime \xc3\xaen ianuarie, c\xc3\xa2nd se \xc3\xaenregistreaz\xc4\x83 o temperatur\xc4\x83 medie de -3 grade C. \xc3\x8en zonele \xc3\xaenalte num\xc4\x83rul zilelor de \xc3\xaenghe\xc8\x9b ajunge la 200, acest fenomen put\xc3\xa2nd ap\xc4\x83rea chiar \xc8\x99i vara._NEWLINE_Nebulozitatea atinge cote maxime \xc3\xaen anotimpul rece \xc8\x99i prim\xc4\x83vara, din cauza faptului c\xc4\x83 Vf. Toaca are \xc3\xaen\xc4\x83l\xc8\x9bimi ce se apropie de zona de formare a norilor. Num\xc4\x83rul zilelor senine cre\xc8\x99te \xc3\xaen intervalul iunie-octombrie \xc8\x99i atinge maximul \xc3\xaen octombrie. Media anual\xc4\x83 a precipita\xc8\x9biilor este de peste 700 mm, din care 60-75% \xc3\xaen lunile de prim\xc4\x83var\xc4\x83 \xc8\x99i var\xc4\x83. Pot ap\xc4\x83rea precipita\xc8\x9bii sub form\xc4\x83 de z\xc4\x83pada \xc3\xaen orice lun\xc4\x83 a anului. Un alt aspect important este cea\xc8\x9ba, care apare foarte des de-a lungul anului (70%)\n_START_SECTION_\nHidrografie\n_START_PARAGRAPH_\nApele de suprafa\xc8\x9b\xc4\x83 din aria Masivului Ceahl\xc4\x83u apar\xc8\x9bin \xc3\xaen totalitate bazinului hidrografic al r\xc3\xa2ului Bistri\xc8\x9ba. Pe r\xc3\xa2ul Bistri\xc8\x9ba s-a format lacul de acumulare Izvorul Muntelui iar afluen\xc8\x9bii direc\xc8\x9bi sunt p\xc3\xa2raiele Schit-13km, Izvorul Muntelui-13km, Izvorul Alb, Secu, Co\xc8\x99u\xc8\x99na, R\xc4\x83pciuni\xc8\x9ba, Tiflic._NEWLINE_Al\xc8\x9bi afluen\xc8\x9bi sunt indirec\xc8\x9bi \xc8\x99i sunt colecta\xc8\x9bi de doi afluen\xc8\x9bi importan\xc8\x9bi ai Bistri\xc8\x9bei, Bistricioara \xc8\x99i Bicaz. Bistricioara adun\xc4\x83 apele de pe versantul nord-vestic (p\xc3\xa2r\xc3\xa2ul Pintic) iar Bicazul pe cele de pe versantul estic (Chi\xc8\x99irig , Neagra \xc8\x99i Bistra)._NEWLINE_P\xc3\xa2r\xc3\xa2ul Rupturi, al\xc4\x83turi de Bistrele Mare \xc8\x99i Mic\xc4\x83 sunt cele mai atractive pentru turi\xc8\x99ti, Rupturi form\xc3\xa2nd cascada \xc3\xaen dou\xc4\x83 trepte Duruitoarea cu o c\xc4\x83dere de 30 m iar Bistrele form\xc3\xa2nd chei \xc8\x99i cascade mai greu accesibile \xc3\xaens\xc4\x83._NEWLINE_Re\xc8\x9beaua hidrografic\xc4\x83 este radiar\xc4\x83 \xc8\x99i relativ dens\xc4\x83 iar lungimea total\xc4\x83 este de 200km. Datorit\xc4\x83 petrografiei, p\xc3\xa2raiele sunt alimentate de p\xc3\xa2nzele subterane aflate la baza conglomeratelor \xc8\x99i grohoti\xc8\x99urilor. Izvoarele acestor p\xc3\xa2raie se afl\xc4\x83 la altitudini de 1200-1300m.\n_START_SECTION_\nFauna\n_START_PARAGRAPH_\nCeahl\xc4\x83ul ad\xc4\x83poste\xc8\x99te o faun\xc4\x83 divers\xc4\x83 \xc8\x99i bogat\xc4\x83: 180 de specii de p\xc4\x83s\xc4\x83ri, aprox. 20 de specii de herpetofaun\xc4\x83, numeroase specii de mamifere mari \xc8\x99i mici, precum \xc8\x99i o varietate de insecte. \xc3\x8en p\xc4\x83durile Ceahl\xc4\x83ului tr\xc4\x83iesc aproape toate speciile de animale existente \xc3\xaen Carpa\xc8\x9bi: ursul brun (Ursus arctos), cerbul (Cervus elaphus), mistre\xc8\x9bul (Sus scrofa), lupul (Canis lupus), vulpea (Vulpes Vulpes), r\xc3\xa2sul (Lynx lynx), c\xc4\x83prioara (Capreolus capreolus), pisica s\xc4\x83lbatic\xc4\x83 (Felis silvestris), jderul de p\xc4\x83dure (Martes martes), veveri\xc8\x9ba (Sciurus vulgaris) \xc8\x99i m\xc3\xa2ndria st\xc3\xa2nc\xc4\x83riilor, capra neagr\xc4\x83 (Rupicapra rupicapra). \xc3\x8en p\xc4\x83durile de molid vie\xc8\x9buiesc: coco\xc8\x99ul de munte (Tetrao urogallus), cioc\xc4\x83nitoarea neagr\xc4\x83 (Dryocopus martius) - cea mai mare cioc\xc4\x83nitoare din Rom\xc3\xa2nia, au\xc8\x99elul (Regulus regulus) - cea mai mic\xc4\x83 pas\xc4\x83re din Rom\xc3\xa2nia. \xc3\x8en locurile umede de p\xc4\x83duri tr\xc4\x83ie\xc8\x99te o specie de amfibieni - tritonul carpatic (Lissotriton montadoni), endemism al Carpa\xc8\x9bilor Orientali.\n_START_SECTION_\nRezerva\xc8\x9bii Naturale\n_START_PARAGRAPH_\nBog\xc4\x83\xc8\x9bia floristic\xc4\x83 a Masivului Ceahl\xc4\x83u, vulnerabilitatea ecosistemului montan \xc8\x99i frumuse\xc8\x9bea peisajelor au determinat declararea \xc3\xaen acest spa\xc8\x9biu muntos a Parcului Na\xc8\x9bional Ceahl\xc4\x83u, cu o suprafa\xc8\x9b\xc4\x83 de 7742 ha. \xc3\x8en cadrul acestuia sunt incluse ca arii naturale protejate: Rezerva\xc8\x9bia "Poli\xc8\x9ba cu Crini" (370 ha), Cascada Duruitoarea (1 ha) \xc8\x99i s-a creat o zon\xc4\x83 de cercetare \xc8\x99tiin\xc8\x9bific\xc4\x83, cu o suprafa\xc8\x9b\xc4\x83 de 5830 ha, cuprins\xc4\x83 \xc3\xaentre Complexul Lespezi, Piciorul \xc8\x98chiop \xc8\x99i Scaunele Zeilor - Ocola\xc8\x99ul Mare, la sud.\n_START_SECTION_\nLegende\n_START_PARAGRAPH_\nBaba Dochia care a avut un fiu, pe numele s\xc4\x83u Dragobete care s-a c\xc4\x83s\xc4\x83torit \xc3\xaempotriva dorin\xc8\x9bei ei. Pentru a-\xc8\x99i nec\xc4\x83ji nora, \xc3\xaentr-o zi rece de iarn\xc4\x83, i-a dat acesteia un ghem de l\xc3\xa2n\xc4\x83 neagr\xc4\x83 \xc8\x99i a trimis-o la r\xc3\xa2u s\xc4\x83-l spele, spun\xc3\xa2ndu-i s\xc4\x83 nu se \xc3\xaentoarc\xc4\x83 p\xc3\xa2n\xc4\x83 c\xc3\xa2nd l\xc3\xa2na nu devine alb\xc4\x83. Fata a \xc3\xaencercat s\xc4\x83 spele l\xc3\xa2na, dar chiar dac\xc4\x83 degetele sale au \xc3\xaenceput s\xc4\x83 s\xc3\xa2ngereze, culoarea l\xc3\xa2nii r\xc4\x83m\xc3\xa2nea tot neagr\xc4\x83. De disperare, pentru c\xc4\x83 nu se putea \xc3\xaentoarce acas\xc4\x83 la so\xc8\x9bul iubit, a \xc3\xaenceput s\xc4\x83 pl\xc3\xa2ng\xc4\x83. Impresionat de durerea fetei, Domnul Iisus Hristos i-a ap\xc4\x83rut \xc3\xaen cale \xc8\x99i i-a dat o floare ro\xc8\x99ie, spun\xc3\xa2ndu-i s\xc4\x83 spele l\xc4\x83na cu ea. Mul\xc8\x9bumindu-i, fata a pus floarea \xc3\xaen ap\xc4\x83, a sp\xc4\x83lat l\xc3\xa2na \xc8\x99i a constatat cu uimire c\xc4\x83 l\xc3\xa2na s-a albit. Fericit\xc4\x83 c\xc4\x83 a reu\xc8\x99it s\xc4\x83 duc\xc4\x83 la bun sf\xc3\xa2r\xc8\x99it aceast\xc4\x83 sarcin\xc4\x83 grea, \xc8\x99i-a \xc3\xaendreptat pa\xc8\x99ii spre cas\xc4\x83, dar nu a fost primit\xc4\x83 bine, soacra sa, din contr\xc4\x83, auzind povestea fetei aceasta a acuzat-o c\xc4\x83 M\xc4\x83r\xc8\x9bi\xc8\x99or (a\xc8\x99a \xc3\xaei spunea fata, deoarece nu-l recunoscuse pe Iisus) era iubitul ei. Dup\xc4\x83 aceasta \xc3\xaent\xc3\xa2mplare, Dochia a pornit \xc3\xaempreun\xc4\x83 cu turma sa spre munte, fiind convins\xc4\x83 c\xc4\x83 prim\xc4\x83vara venise deja, altfel de unde ar fi putut M\xc4\x83r\xc8\x9bi\xc8\x99or s\xc4\x83 aib\xc4\x83 floarea? Pe parcursul c\xc4\x83l\xc4\x83toriei sale, \xc8\x99i-a scos, r\xc3\xa2nd pe r\xc3\xa2nd, cele doisprezece cojoace pe care le purta, p\xc3\xa2n\xc4\x83 a r\xc4\x83mas f\xc4\x83r\xc4\x83 nici unul. Dar vremea s-a schimbat. Pe c\xc3\xa2t de frumos fusese la \xc3\xaenceputul zilei, pe at\xc3\xa2t de ur\xc3\xa2t se f\xc4\x83cuse acum. Ningea \xc8\x99i totul \xc3\xaencepuse s\xc4\x83 \xc3\xaenghe\xc8\x9be. Dochia a \xc3\xaenghe\xc8\x9bat \xc3\xaempreun\xc4\x83 cu oile sale, transform\xc3\xa2ndu-se, conform legendei, \xc3\xaen stan\xc4\x83 de piatr\xc4\x83. Rocile se pot observa \xc8\x99i ast\xc4\x83zi pe muntele Ceahl\xc4\x83u \xc8\x99i sunt o m\xc4\x83rturie vie a acestui mit rom\xc3\xa2nesc.'